Luis Suárez ha repassat diverses qüestions de l'actualitat blaugrana en una entrevista a la cadena Fox durant la concentració amb la selecció de l'Uruguai que participarà a la Copa Amèrica que està a punt de començar:

L'operació al menisc, just després de la desfeta d'Anfield

"Estic bé. Vam tenir un any molt exigent i que va acabar de la pitjor forma. Això de l'operació va ser per un canvi de xip. Necessitava descansar, oblidar el mal moment que havíem passat i arribar bé a la Copa. Els dies de recuperació em van anar molt bé. Tenia el cartílag del genoll desgastat i al Barça vam fer un gran treball de recuperació, però just en el partit del Liverpool vaig acabar amb dolor i, en tornar, em vaig fer una ressonància i allà vam veure que també tenia una part del menisc trencada. Vam parlar amb els metges i vam pensar que el millor que podia fer era operar-me. És molt difícil jugar amb menisc trencat. Em va fer mal que es digués que m'havia operat per jugar la Copa Amèrica, em vaig operar perquè ja no podia més."